CPT กลิ่นอายแบ็กดอร์..!?
กลายเป็นความหวังครั้งใหม่ของผู้ถือหุ้นบริษัท ซีพีที ไดร์ แอนด์ เพาเวอร์ จำกัด (มหาชน)  หรือ CPT หลังจาก “ชัยยศ ปิยะวรรณรัตน์” เข้ามาถือหุ้นใหญ่ แถมพ่วงด้วยเก้าอี้ซีอีโอ CPT...
2 ต.ค. 2562

สำนักข่าวรัชดา
กลายเป็นความหวังครั้งใหม่ของผู้ถือหุ้นบริษัท ซีพีที ไดร์ แอนด์ เพาเวอร์ จำกัด (มหาชน)  หรือ CPT หลังจาก “ชัยยศ ปิยะวรรณรัตน์” เข้ามาถือหุ้นใหญ่ แถมพ่วงด้วยเก้าอี้ซีอีโอ CPT…
เมื่อวันอังคารที่ผ่านมาจึงเห็นราคาหุ้น CPT วิ่งทะยานขึ้นร้อนแรง..! ขานรับผู้ถือหุ้นใหญ่และซีอีโอคนใหม่ โดยปิดตลาดที่ระดับ 1.09 บาท ปรับเพิ่มขึ้น 0.13 บาท หรือคิดเป็นปรับเพิ่มขึ้น 13.54% เมื่อเทียบกับราคาปิดก่อนหน้า
ก่อนที่วานนี้จะลดดีกรีความร้อนแรง ปิดตลาดที่ระดับ 1.09 บาท ไม่เปลี่ยนแปลง…
CPT เป็นบริษัทขายตู้ไฟฟ้า เดิมมีผู้ถือหุ้นใหญ่อยู่ 2 กลุ่ม ว่ากันว่า ไม่ค่อยลงรอยกันสักเท่าไหร่
จึงมีกลุ่มหนึ่งขายหุ้น CPT ทิ้งไป เหลืออีกกลุ่มก็มาขายหุ้นให้กับชัยยศ…
จากปัญหาความขัดแย้งภายในองค์กร ทำให้ผลการดำเนินงานช่วง 1-2 ปีที่ผ่านมาไม่ค่อยสู้ดีนัก
ปี 2559 มีรายได้รวม 1,239 ล้านบาท กำไรสุทธิ 140 ล้านบาท ปี 2560 รายได้รวมเหลือ 964 ล้านบาท กำไรสุทธิลดวูบเหลือ 14 ล้านบาท 
ล่าสุดงวดครึ่งปี 2562 มีรายได้ 241 ล้านบาท พลิกมาขาดทุนสุทธิ 10 ล้านบาท
ทำให้นักลงทุนตั้งตารอจะเห็นความเปลี่ยนแปลงของ CPT…
พอมีชัยยศ เข้ามา…จึงถูกคาดหวังว่า จะสร้างการเปลี่ยนแปลงให้กับ CPT ไปในทางที่ดีขึ้น
ที่น่าจับตา ชัยยศ ประกาศว่า จะทำให้ CPT พลิกกลับมามีกำไรจากครึ่งปีแรกที่ขาดทุน
แต่ช่วง 1-2 ปีนี้ อาจยังเร็วเกินไป จะทำได้ก็ต้องผ่านกระบวนการ อาจจะเป็นการแตกไลน์ไปทำธุรกิจใหม่ หรือไปซื้อกิจการอื่น หรือ M&amp;A..!
เอ๊ะ..! จะเป็นไปได้หรือไม่ที่บริษัท เอบีบี จำกัด ทำธุรกิจด้านระบบไฟฟ้าและเทคโนโลยีระบบอัตโนมัติ ซึ่งชัยยศ นั่งเป็นเอ็มดีใหญ่อยู่ จะ Synergy ธุรกิจกับ CPT
ไม่แน่ในอนาคตอันใกล้อาจได้เห็นการ Synergy ธุรกิจระหว่าง CPT และ เอบีบี ก็ได้นะ…
หรืออาจมีการแบ็กดอร์เกิดขึ้น..!
เพราะหากไปดูสถานะของ เอบีบี ต้องบอกว่าบริษัทนี้ไม่ธรรมดา…ทั้งรายได้และสินทรัพย์มากกว่า CPT อย่างมีนัยสำคัญ
โดยปี 2558 มีรายได้ 11,522 ล้านบาท กำไรสุทธิ 719 ล้านบาท ปี 2559 มีรายได้รวม 11,789 ล้านบาท กำไรสุทธิ 879 ล้านบาท ปี 2560 มีรายได้รวม 12,056 ล้านบาท กำไรสุทธิ 759 ล้านบาท ปี 2561 มีรายได้รวม 12,232 ล้านบาท กำไรสุทธิ 666 ล้านบาท
ปัจจุบันมีสินทรัพย์รวมอยู่ที่ 6,903 ล้านบาท และมีหนี้สินรวม 4,958 ล้านบาท
นั่นเท่ากับว่า มีโอกาสเป็นไปได้สูงที่ เอบีบี จะแบ็กดอร์ CPT เข้ามาในตลาดหลักทรัพย์ฯ
คล้ายกับกรณีบริษัท สยามอินเตอร์มัลติมีเดีย จำกัด (มหาชน) หรือ SMM ที่ถูกบริษัท สตาร์ค คอร์เปอเรชั่น จำกัด (มหาชน) หรือ STARK แบ็กดอร์เข้ามาเหมือนกัน
แหม๊..มันทำให้กลิ่นอายแบ็กดอร์เตะจมูกขึ้นมาอีกครั้ง หลังห่างหายไประยะหนึ่ง…!!
…อิ อิ อิ…